A BIZOTTSÁG 758/2007/EK RENDELETE
(2007. június 29.)
a Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló 3149/92/EGK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség legrászorulóbb személyei számára történő szétosztás céljából való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
mivel:
(1)
A 3149/92/EGK bizottsági rendelet (2) 3. cikke (2) bekezdésének második albekezdése előírja, hogy a tagállam számára megállapított termékek 70 %-át a terv végrehajtásának éve július 1-jéig ki kell vonni a készletekből. Mivel Románia a Közösséghez való csatlakozását követően későbbi időponttól kezdve vesz részt a 2007-es éves tervben, indokolt az említett terv vonatkozásában eltekinteni e kötelezettségtől.
(2)
Ezért a 3149/92/EGK rendeletet módosítani kell.
(3)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 3149/92/EGK rendelet 3. cikke (2) bekezdése második albekezdésének helyébe a következő szöveg lép:
„A 2. cikk (3) bekezdésének 1. b) pontjában megállapított mennyiségek 70 %-át a terv végrehajtásának éve július 1-jéig kell kivonni a készletekből, azonban ez a kötelezettség nem vonatkozik az 500 tonna vagy annál kisebb mennyiségű juttatásokra. E kötelezettség emellett nem vonatkozik a 2007-es éves terv keretében Románia számára megállapított termékekre. Azok a mennyiségek, amelyeket a terv végrehajtása évének szeptember 30-ig nem vontak ki az intervenciós készletekből, a továbbiakban nem illetik azt a tagállamot, amely számára azokat a szóban forgó terv keretében kiutalták.”
2. cikk
Ez a rendelet 2007. június 30-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. június 29-én.